PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Tämä ehdotus koskee päätöstä luvan antamisesta unionin neuvottelijalle (tässä tapauksessa komissiolle) tehdä unionin puolesta muutokset öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyöstä tehtyyn sopimukseen (Bonnin sopimus) siltä osin kuin on kyse sopimuksen aineellisen ja maantieteellisen soveltamisalan laajentamisesta tarkoituksena parantaa valvontayhteistyötä MARPOL-yleissopimuksen liitteessä VI esitettyjen vaatimusten osalta (’MARPOL-muutos’) ja Espanjan kuningaskunnan liittymisestä sopimukseen (’Espanjaa koskeva muutos’).

1.1Sopimus öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyöstä (Bonnin sopimus)

Bonnin sopimuksen tavoitteena on torjua Pohjanmeren alueen pilaantumista ja suojata rannikkoalueita merellä tapahtuvilta suuronnettomuuksilta ja alusten ja merellä sijaitsevien laitosten aiheuttamalta krooniselta pilaantumiselta. Euroopan unioni (silloinen Euroopan talousyhteisö) on sopimuksen sopimuspuoli. Euroopan unioniin kuuluvat Pohjanmeren valtiot sekä Norja ovat myös sopimuksen sopimuspuolia.

Sopimuksella pyritään edistämään aktiivista yhteistyötä ja keskinäistä avunantoa rannikkovaltioiden ja Euroopan unionin välillä öljyn ja muiden vaarallisten aineiden aiheuttaman Pohjanmeren pilaantumisen torjunnassa meriympäristön ja rannikkovaltioiden etujen suojelemiseksi. Sopimuksessa määrätään sitä varten, että sopimuspuolet suorittavat valvontaa, jolla osaltaan pyritään havaitsemaan pilaantuminen ja torjumaan sitä sekä estämään pilaantumisen ehkäisemistä koskevien säännösten rikkomiset. Pohjanmeri on jaettu eri vyöhykkeisiin, ja vastuu niiden valvonnasta ja vaaratilanteiden arvioinnista on annettu sopimuspuolille. Sopimuspuolten on ilmoitettava mahdollisille muille asianosaisille sopimuspuolille, jos ne saavat tietoonsa, että alueella on öljyä tai muuta haitallista ainetta, joka voi aiheuttaa vakavan uhan rannikolle tai jonkin sopimuspuolen rannikkoon liittyville eduille. Sopimuspuolet voivat pyytää apua pilaantumisen torjuntaan merellä tai omalla rannikollaan, jolloin niiden sopimuspuolten, joilta apua pyydetään, on tehtävä mahdollisuuksiensa rajoissa kaikkensa sellaisen avun antamiseksi.

Euroopan talousyhteisö teki Bonnin sopimuksen neuvoston päätöksellä 84/358/ETY. Sopimusta muutettiin vuonna 1989, ja muutokset tulivat voimaan 1. huhtikuuta 1994. Euroopan talousyhteisö hyväksyi muutokset neuvoston päätöksellä 93/540/ETY.

Bonnin sopimuksen 16 artiklan mukaan sopimuspuolen esittämää ehdotusta Bonnin sopimuksen tai sen liitteen muuttamiseksi käsitellään sopimuspuolten kokouksessa. Kun ehdotus on hyväksytty yksimielisellä äänestystuloksella, tallettajahallitus antaa muutoksen tiedoksi sopimuspuolille. Tällaiset muutokset tulevat voimaan sitä päivää seuraavan toisen kuukauden ensimmäisenä päivänä, jona tallettajahallitus on saanut ilmoituksen niiden hyväksymisestä kaikilta sopimuspuolilta.

Bonnin sopimuksen tallettajahallitus on Saksan liittotasavallan hallitus (sopimuksen 18 artiklan 3 kohta).

Bonnin sopimuksen 20 artiklan mukaan sopimuspuolet voivat yksimielisesti kutsua muita Koillis-Atlantin rannikkovaltioita liittymään Bonnin sopimukseen. Tällaisessa tapauksessa Bonnin sopimuksen 2 artiklaan ja liitteeseen tehdään tarvittavat muutokset, ja muutos tulee voimaan sopimuksen tullessa voimaan liittyvän valtion osalta.

Neuvosto hyväksyi 7. lokakuuta 2019 päätöksen, jolla komissio valtuutetaan neuvottelemaan unionin puolesta Bonnin sopimuksen 16 artiklan mukaisesta muutoksesta, jolla sopimuksen soveltamisalaa laajennetaan tarkoituksena parantaa valvontayhteistyötä MARPOL-yleissopimuksen liitteessä VI esitettyjen vaatimusten osalta, sekä 20 artiklan mukaisesta sopimuksen laajentamisesta koskemaan Espanjan kuningaskuntaa.

Bonnin sopimuksen sopimuspuolet hyväksyivät nämä muutokset yksimielisesti 31. kokouksessaan 9.–11. lokakuuta 2019. Muutokset on nyt toimitettu unionille niiden tekemistä varten Lisäksi Espanjan kuningaskunnan on ratifioitava Bonnin sopimuksen 20 artiklan mukainen sopimuksen laajentaminen sen vastuuvyöhykkeelle.

1.2Muutokset Bonnin sopimukseen

1.2.1 ’MARPOL-muutos’ – sopimuksen aineellisen soveltamisalan muutos

Muutoksen tavoitteena on parantaa sopimuspuolten välistä yhteistyötä ja koordinointia meriliikenteen aiheuttamien laittomien ilmaan joutuvien päästöjen torjunnassa, jotta voidaan rajoittaa meriliikenteessä käytettävien erittäin rikki- tai typpipitoisten polttoaineiden palamisesta ihmisten terveydelle, luonnon monimuotoisuudelle ja koko meriympäristölle aiheutuvia kielteisiä seurauksia. Sopimuspuolet suunnittelevat saavuttavansa edellä mainitun tavoitteen muuttamalla Bonnin sopimuksen eri määräyksiä (sen 1, 5, 6 ja 15 artiklaa, otsikkoa sekä johdanto-osaa) siten, että sopimuksen soveltamisala laajennetaan kattamaan alusten aiheuttama ilman pilaantuminen siten kuin siitä määrätään MARPOL-yleissopimuksen liitteessä VI.

1.2.2 ’Espanjaa koskeva muutos’ – sopimuksen maantieteellisen soveltamisalan muutos

Sopimuspuolet ovat myös kutsuneet Espanjan kuningaskunnan liittymään sopimukseen muuttamalla sen 2 artiklaa ja määrittämällä sopimuksen ja sen liitteen tarkoituksen kannalta olennaisen Pohjanmeren alueen Atlantin puoleisen rajan sekä tarkistamalla eri valvontavyöhykkeiden rajoja sopimuksen 6 artiklan soveltamiseksi. Erityisesti on määritetty uudelleen sopimuksen kattama tarkistettu alue. Ranska on hyväksynyt uuden vastuuvyöhykkeensä, joka on välittömästi Ranskan ja Yhdistyneen kuningaskunnan yhteisvastuuvyöhykkeen vieressä. Vyöhyke kattaa Ranskan ja Yhdistyneen kuningaskunnan yhteisvastuuvyöhykkeen ja Espanjan uuden vastuuvyöhykkeen välisen alueen. Näin sopimuksen kattaman alueen vanhan rajan ja Espanjan uuden vastuuvyöhykkeen väliin ei jää aukkoja.